Komisijos direktyva 2000/73/EB
2000 m. lapkričio 22 d.
derinanti su technikos pažanga Tarybos direktyvą 93/92/EEB dėl apšvietimo ir šviesos signalo įtaisų įrengimo dviratėse arba triratėse motorinėse transporto priemonėse
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos direktyvą 92/61/EEB dėl dviračių arba triračių motorinių transporto priemonių tipo patvirtinimo [1] su paskutiniais pakeitimais, padarytais Europos Parlamento ir Tarybos direktyva 2000/7/EB [2], ypač į jos 16 straipsnį,
atsižvelgdama į 1993 m. spalio 29 d. Tarybos direktyvą 93/92/EEB dėl apšvietimo ir šviesos signalo įtaisų įrengimo dviratėse arba triratėse motorinėse transporto priemonėse [3], ypač į jos 4 straipsnį,
kadangi:
(1) Direktyva 93/92/EEB - tai viena iš Direktyva 92/61/EEB nustatytos Bendrijos tipo patvirtinimo tvarkos atskirųjų direktyvų. Tai direktyvai taikomos Direktyvos 92/61/EEB nuostatos dėl transporto priemonių sistemų, komponentų ir atskirųjų techninių agregatų.
(2) Atsižvelgiant į technologijos plėtrą, Direktyvą 93/92/EEB šiuo metu galima suderinti su technikos pažanga. Siekiant tinkamai taikyti visą tipo patvirtinimo sistemą, būtina paaiškinti arba papildyti tam tikrus atitinkamos direktyvos reikalavimus.
(3) Šiuo tikslu turėtų būti nurodyta, kad M1 ir N1 kategorijų transporto priemonių apšvietimo įtaisus, kurių tipas yra patvirtintas pagal atitinkamas direktyvas, taip pat galima montuoti dviratėse arba triratėse motorinėse transporto priemonėse. Taip pat reikėtų numatyti, kad triračiuose mopeduose ir lengvuosiuose keturračiuose motocikluose pageidaujant būtų galima leisti montuoti priekinius ir galinius rūko žibintus, atbulinės eigos žibintus ir avarinio signalo įtaisus. Direktyva 93/92/EEB turėtų būti papildyta atitinkamais tų įtaisų montavimo nurodymais. Tam tikrų angliško ir olandiško tekstų variantų formuluotės turėtų būti suderintos su atitinkamomis kitų kalbų variantais.
(4) Šioje direktyvoje numatytos priemonės atitinka pagal 1970 m. vasario 6 d. Tarybos direktyvos 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [4] su paskutiniais pakeitimais, padarytais Europos Parlamento ir Tarybos Direktyva 2000/40/EB [5], 13 straipsnį įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 93/92/EEB II-VI priedai šia direktyva iš dalies keičiami taip, kaip nustatyta šios direktyvos priede.
2 straipsnis
1. Nuo 2002 m. sausio 1 d. valstybės narės negali dėl su apšvietimo ir šviesos signalo įtaisų montavimu susijusių priežasčių:
- atsisakyti suteikti EB tipo patvirtinimą dviratės arba triratės motorinės transporto priemonės tipui, arba
- uždrausti registruoti, parduoti arba pradėti eksploatuoti dviračių ar triračių motorinių transporto priemonių,
jeigu apšvietimo ir šviesos signalo įtaisų montavimas atitinka Direktyvos 93/92/EEB reikalavimus su pakeitimais, padarytais šia direktyva.
2. Nuo 2002 m. liepos 1 d. valstybės narės atsisako suteikti EB tipo patvirtinimą visoms naujo tipo dviratėms arba triratėms motorinėms transporto priemonėms dėl priežasčių, susijusių su apšvietimo ir šviesos signalo įtaisų montavimu, jeigu neatsižvelgiama į Direktyvos 93/92/EEB reikalavimus su pakeitimais, padarytais šia direktyva.
3 straipsnis
1. Valstybės narės ne vėliau kaip iki 2001 m. gruodžio 31 d. priima ir paskelbia nuostatas, būtinas šios direktyvos įgyvendinimui. Apie tai jos nedelsdamos praneša Komisijai.
Tas nuostatas jos taiko nuo 2002 m. sausio 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2000 m. lapkričio 22 d.